《梁自献潘孟与邀游金粟泉分赋 其一》
明代·李之世

拄杖閒支万壑巅，聊将按牒讯灵泉。祇言海浪霏琼液，不道云根产玉田。

洗钵鸟衔香稻粒，流花涧带瑞禾烟。从来名迹矜奇幻，输与空山自在禅。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。